Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-2-2019 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΠΑ΄ συνεδριάσεώς του, της Πέμπτης 21 Φεβρουαρίου 2019, σε ό,τι αφορά την ψήφιση στο σύνολο του σχεδίου νόμου: «Για την κύρωση των Συμβάσεων Παραχώρησης που έχουν συναφθεί μεταξύ του Ελληνικού Δημοσίου και των Οργανισμών Λιμένος Α.Ε. - Διατάξεις για τη λειτουργία του συστήματος λιμενικής διακυβέρνησης και άλλες διατάξεις».]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 25 Φεβρουαρίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 374/19-2-2019 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Οικονομικών, με θέμα: «Φημολογούμενη κατάργηση της ΔΟΥ Αχαρνών». 2. Η με αριθμό 366/18-2-2019 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς την Υπουργό Προστασίας του Πολίτη, με θέμα: «Απογοητευτική η κατάσταση στην ομάδα «ΔΙΑΣ» Πειραιά». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 365/18-2-2019 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς την Υπουργό Προστασίας του Πολίτη, με θέμα: «Αποσπάσεις αστυνομικών από τα τμήματα της νοτιοανατολικής Αττικής για την ενίσχυση της Διεύθυνσης Αστυνομικών Επιχειρήσεων Αττικής (ΜΑΤ)». 2. Η με αριθμό 367/18-2-2019 επίκαιρη ερώτηση του Ανεξάρτητου Βουλευτή Μεσσηνίας κ. Δημητρίου Κουκούτση προς την Υπουργό Προστασίας του Πολίτη, με θέμα: «Η αύξηση της εγκληματικότητας των Ρομά στην περιοχή της Μεσσηνίας έχει ξεπεράσει κάθε όριο». 3. Η με αριθμό 349/11-2-2019 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, αναφορικά με το ραδιοφάρμακο. 4. Η με αριθμό 338/7-2-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς την Υπουργό Προστασίας του Πολίτη, με θέμα: «Ανεπαρκής αστυνόμευση - υψηλή εγκληματικότητα στους δήμους της δυτικής Αθήνας». 5. Η με αριθμό 355/12-2-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)». 6. Η με αριθμό 350/11-2-2019 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, με θέμα: «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)». 7. Η με αριθμό 339/7-2-2019 επίκαιρη ερώτηση του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Οριακή η κατάσταση στο Εθνικό Σύστημα Υγείας». 8. Η με αριθμό 351/11-2-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ' απαίτηση των δανειστών πενήντα ενός ακινήτων του δημοσίου στον Δήμο Πύργου». 9. Η με αριθμό 344/11-2-2019 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς την Υπουργό Προστασίας του Πολίτη, με θέμα: «Με χημικά και τραμπουκισμούς προσπάθησαν να διαλύσουν το ειρηνικό παλλαϊκό συλλαλητήριο για τη Μακεδονία στο Σύνταγμα». 10. Η με αριθμό 328/4-2-2019 επίκαιρη ερώτηση του Βουλευτή Α΄ Αθηνών της Νέας Δημοκρατίας κ. Βασιλείου Κικίλια προς τον Υπουργό Εθνικής Άμυνας, με θέμα: «Κρίσεις της ανώτατης ηγεσίας στις Ένοπλες Δυνάμεις (ΕΔ)». 11. Η με αριθμό 316/29-1-2019 επίκαιρη ερώτηση του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού». 12. Η με αριθμό 332/5-2-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με «τα χρόνια προβλήματα της Ψυχιατρικής κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)». 13. Η με αριθμό 329/4-2-2019 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία τμήματος βραχείας νοσηλείας - ογκολογικής κλινικής στο Γενικό Νοσοκομείο Δράμας». 14. Η με αριθμό 322/4-2-2019 επίκαιρη ερώτηση του Βουλευτή Λαρίσης της Δημοκρατικής Συμπαράταξης κ. Κωνσταντίνου Μπαργιώτα προς τον Υπουργό Υγείας, με θέμα: «Υπερκοστολογήσεις με τα χημικοθεραπευτικά σκευάσματα». 15. Η με αριθμό 299/28-1-2019 επίκαιρη ερώτηση του Βουλευτή Σερρών της Δημοκρατικής Συμπαράταξης κ. Μιχαήλ Τζελέπη προς την Υπουργό Προστασίας του Πολίτη, με θέμα: «Αυξημένη η παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών». 16. Η με αριθμό 262/9-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1867/25-9-2018 ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Οικονομικών, με θέμα: «Προστασία του παραδοσιακού οικισμού - ιστορικού τόπου Κάμπου Χίου και των περιβολιών του από την υπέρμετρη φορολόγηση και την οικοπεδοποίηση». 2. Η με αριθμό 4065/5-12-2018 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά «με τη στήριξη του πολυδύναμου ιατρείου Δοξάτου στον Δήμο Δοξάτου στο Νομό Δράμας από την πολιτεία». 3. Η με αριθμό 2932/31-10-2018 ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου “Νίκης 2ου Λυκείου'' Αγίας Βαρβάρας από το υπερταμείο».
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Στο σημερινό δελτίο υπήρχαν προγραμματισμένες προς συζήτηση τέσσερις επίκαιρες ερωτήσεις, οι οποίες δεν θα συζητηθούν για λόγους που θα αναφέρω ευθύς αμέσως. Η δεύτερη με αριθμό 358/15-2-2019 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Σε ποιο στάδιο βρίσκεται η υλοποίηση του έργου προσέλκυσης επισκεπτών στη λίμνη Λάδωνα, ύψους 1.289.618 ευρώ;», δεν θα συζητηθεί λόγω αναρμοδιότητας. Η τέταρτη με αριθμό 279/15-1-2019 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο μεταφορικό ισοδύναμο», δεν θα συζητηθεί λόγω κωλύματος του Αναπληρωτή Υπουργού Ναυτιλίας και Νησιωτικής Πολιτικής κ. Νεκτάριου Σαντορινιού. Ως αιτία αναφέρεται ότι έχει ξανασυζητηθεί η ιδίου περιεχομένου ερώτηση του ίδιου Βουλευτή. Επίσης η τέταρτη με αριθμό 357/13-2-2019 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Καθυστέρηση αποκατάστασης ανισοτήτων σε επαγγελματίες αγρότες - ιδιοκτήτες φωτοβολταϊκών σταθμών», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη. Ως αιτία αναφέρεται ο φόρτος εργασίας. Τέλος, η δεύτερη με αριθμό 369/18-2-2019 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, με θέμα: «Να μην εγκατασταθεί από τη ΔΕΗ αιολικό πάρκο πάνω από το Μαρμάρι Εύβοιας», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη. Ως αιτία αναφέρεται ο φόρτος εργασίας. Υπάρχει και η σχετική επιστολή από τον Γραμματέα της Κυβέρνησης για όλα τα παραπάνω. Ξεκινούμε λοιπόν τη συζήτηση με την πρώτη με αριθμό 363/18-2-2019 επίκαιρη ερώτηση πρώτου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλο προς τον Υπουργό Ναυτιλίας και Νησιωτικής Πολιτικής, με θέμα: «Παράταση μίσθωσης κτηριακών εγκαταστάσεων σε Ναυτικό Όμιλο Καβάλας (ΝΟΚ) και Όμιλο Θαλασσίων Αθλημάτων Καβάλας (ΟΘΑΚ)». Στην επίκαιρη ερώτηση θα απαντήσει ο Υπουργός Ναυτιλίας και Νησιωτικής Πολιτικής κ. Φώτιος Κουβέλης. Ορίστε, κύριε Παναγιωτόπουλε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, δύο ιστορικά ναυταθλητικά σωματεία της πόλης της Καβάλας με πλούσια ιστορία διακρίσεων σε πανελλήνια εμβέλεια, ισχυρή αθλητική παρουσία στον υγρό στίβο σήμερα που μιλάμε αλλά και τεράστια κοινωνική προσφορά στην πόλη της Καβάλας, αντιμετωπίζουν το φάσμα αφ' ενός της οικονομικής καταστροφής και αφ' ετέρου και σε πιο ρεαλιστική βάση της αναστολής - μερικής ή ολικής - τμημάτων λειτουργίας τους. Και τούτο συμβαίνει διότι τη Δευτέρα τελειώνει ο χρόνος. Τη Δευτέρα θα διενεργηθεί δημόσιος πλειοδοτικός διαγωνισμός σε δύο ακίνητα που τα σωματεία εκμεταλλεύονται - αποκομίζοντας και το μοναδικό, το βασικό έσοδο που χρειάζονται για τη λειτουργία του - , τα οποία βρίσκονται σε χώρο του Κεντρικού Λιμένα Καβάλας. Τα δύο αυτά ακίνητα είχαν ανεγερθεί στο παρελθόν με αποκλειστικές δαπάνες των σωματείων, που καλύπτουν και τα έξοδα συντήρησης και λειτουργίας τους, όπως σας είπα, σε χώρο του λιμανιού, ο οποίος παλαιότερα είχε παραχωρηθεί στα σωματεία κατά χρήση από τη λιμενική επιτροπή εκείνα τα χρόνια. Αργότερα ο Οργανισμός Λιμένος Καβάλας ως αρμόδιος για τη διαχείριση από το 2003 της χερσαίας ζώνης του λιμένα Καβάλας εκμίσθωσε τις κτηριακές αυτές εγκαταστάσεις στα δύο σωματεία με ιδιωτικό συμφωνητικό μίσθωσης διάρκειας δεκαπέντε ετών μέχρι τον Δεκέμβριο του 2018. Έχει περάσει αυτό το διάστημα, και έχει δοθεί μία τρίμηνη παράταση από τον οργανισμό λιμένα, προκειμένου να διευθετηθεί το ζήτημα, η οποία λήγει εντός των ημερών. Ο οργανισμός λιμένα έχει απαντήσει αρνητικά στο αίτημα των δύο σωματείων για ανανέωση της μίσθωσης, ενώ παράλληλα προσφάτως ανακοίνωσε και τη διακήρυξη του δημόσιου πλειοδοτικού διαγωνισμού της 25ης Φεβρουαρίου, για τον οποίο σας έκανα λόγο. Όπως καταλαβαίνετε, το πρόβλημα είναι άμεσο και κατεπείγον. Βρεθήκαμε σε μια συνάντηση εργασίας, την οποία εγώ τουλάχιστον χαρακτήρισα ωφέλιμη και ουσιαστική τον Δεκέμβρη στο Υπουργείο. Θεωρώ ότι κατανοήσατε το πρόβλημα. Σας είπα επιπλέον ότι αυτό το πρόβλημα είναι πολύ πιθανό να το αντιμετωπίσουν πάρα πολλά ναυταθλητικά σωματεία, των οποίων οι εγκαταστάσεις βρίσκονται στις χερσαίες ζώνες λιμένων ανά την Ελλάδα και επεξεργαστήκαμε σενάρια λύσεων. Το ζήτημα, όπως καταλαβαίνετε, είναι ότι με το δεδομένο πως θα γίνει ο διαγωνισμός, κύριος και εκμισθωτής είναι ο οργανισμός λιμένα, και ότι τα σωματεία κατά κάποιον τρόπο φιλοξενούνται στον χώρο, έχοντας όμως ανεγείρει με δικές τους δαπάνες τα κτήρια, τα οποία τώρα νοικιάζουν σε καταστήματα υγειονομικού ενδιαφέροντος, που είναι επιχειρήσεις που έχουν επενδύσει κιόλας σε αυτά, προκειμένου να αποκομίζουν και το μοναδικό έσοδό τους, με την εξέλιξη της Δευτέρας μπαίνουν πλέον σε μία φάση θα έλεγα αμφισβήτησης, και ολοκληρωτικά θα έλεγα της επιβίωσής τους. Προτίθεστε να διευθετήσετε - και αυτό είναι το ερώτημά μου - το θέμα αυτό επ' ωφελεία και των δύο σωματείων, έτσι ώστε να μη δρομολογηθεί από βδομάδα η οικονομική τους καταστροφή και ενδεχομένως η διάλυσή τους; Σας ευχαριστώ.
Ορίστε, κύριε Υπουργέ, έχετε τον λόγο.
Κύριε συνάδελφε, πράγματι, είχαμε μία εποικοδομητική συζήτηση για την αντιμετώπιση του συγκεκριμένου ζητήματος στο λιμάνι της Καβάλας. Πρέπει να επισημάνω ότι οι κτηριακές εγκαταστάσεις όπου στεγάζονται ο Ναυτικός Όμιλος Καβάλας και ο Όμιλος Θαλάσσιων Αθλημάτων, βρίσκονται εντός της χερσαίας ζώνης του λιμένα Καβάλας, και η διαχείρισή τους, όπως ορθά επισημάνατε, ανήκει στην αρμοδιότητα του «Οργανισμού Λιμένα Καβάλας Α.Ε.» δυνάμει σύμβασης από 15 Ιανουαρίου του 2003 μεταξύ του ελληνικού δημοσίου και του οργανισμού. Τα κτήρια στα οποία αναφερθήκατε, είχαν παραχωρηθεί το 2003 με απόφαση του Διοικητικού Συμβουλίου του Οργανισμού Λιμένα Καβάλας στον Όμιλο Θαλάσσιων Αθλημάτων και στον Ναυτικό Όμιλο Καβάλας. Οι παραχωρήσεις αυτές έληξαν την 11η Δεκεμβρίου του 2018 και την 5η Δεκεμβρίου του 2018 αντιστοίχως. Κατόπιν τούτου ο οργανισμός όπως εκ του νόμου υποχρεούται, προχώρησε στη σύνταξη των σχετικών διακηρύξεων διεξαγωγής πλειοδοτικού διαγωνισμού για την παραχώρηση των εν λόγω κτηρίων. Ο οργανισμός του λιμένα κατανοώντας το πρόβλημα στέγασης των δύο ναυτικών ομίλων, φρόντισε ώστε μέσα στις διαγωνιστικές διαδικασίες να καλυφθούν οι γραφειακές ανάγκες των ομίλων και έβαλε διάταξη - σχετικό όρο δηλαδή - στις διακηρύξεις και συγκεκριμένα στο άρθρο 8 των διακηρύξεων. Εκεί προβλέπεται ρητά ότι θα διατίθεται από τον χρήστη καθορισμένος χώρος για τη στέγαση των γραφείων των ναυτικών ομίλων και του ΟΘΑΚ στα αντίστοιχα κτήρια. Από το γεγονός αυτό καταδεικνύεται σαφώς ότι όχι μόνο δεν υπάρχει πρόθεση εκ μέρους του οργανισμού να εκδιώξει τους ομίλους από τα κτήρια αλλά αντιθέτως διασφαλίζει την παραμονή τους σε αυτά και μάλιστα χωρίς καταβολή τιμήματος.
Ορίστε, κύριε Παναγιωτόπουλε, έχετε τον λόγο.
Κύριε Υπουργέ, μας είπατε ότι στον διαγωνισμό θα προστεθεί ειδικός όρος με μέριμνα του οργανισμού λιμένα, με τον οποίο θα διασφαλίζεται η στέγαση των σωματείων στα γραφεία στα οποία στεγάζονταν και μέχρι πρότινος και στα οποία εξακολουθούν να στεγάζονται. Αυτό, όμως, δεν είναι το βασικό πρόβλημα. Το βασικό πρόβλημα είναι ότι από τη Δευτέρα και εφόσον εξελιχθεί ο διαγωνισμός, υπάρξει πλειοδότης και αναλάβει αυτός, πλέον τα σωματεία θα πάψουν οριστικά και αμετάκλητα να αποκομίζουν το έσοδο από την εκμετάλλευση με όρους εκμίσθωσης, κατά κάποιο τρόπο, των δύο αυτών κτηρίων. Αυτό είναι το βασικό πρόβλημα. Χωρίς αυτό το βασικό για τη λειτουργία τους έσοδο θα κινδυνεύσουν με διάλυση. Και το θέμα που σας έθεσα στη συνάντηση που είχαμε στις 10 Δεκεμβρίου, είναι πώς θα αποτραπεί αυτή η δυσμενέστατη εξέλιξη. Δεν είναι τόσο τα γραφεία. Στο κάτω - κάτω κάποιος θα μπορούσε να πει τι θα γίνει, αν ο νέος πλειοδότης, ο νέος χρήστης ή οι παρόντες, αυτοί που υπάρχουν τώρα, πλειοδοτήσουν στον διαγωνισμό. Είναι μια άλλη διάσταση αυτή, κάποιου επιχειρηματία ο οποίος ξαφνικά καλείται να συμμετάσχει στον διαγωνισμό και αν δεν πλειοδοτήσει, να τα μαζεύει και να φύγει, ακυρώνοντας την επένδυση που έχει κάνει, δημιουργώντας καταστήματα υγειονομικού ενδιαφέροντος στους χώρους, στα κτήρια εκείνα. Αν, λοιπόν, χάσουν αυτό το έσοδο, χάνονται κυριολεκτικά. Κανένας νομίζω, δεν μπορεί να εξασφαλίσει ότι ο νέος χρήστης θα μπορεί να σεβαστεί αυτή την πρόβλεψη, και να παρέχει τα γραφεία στέγασης της έδρας στην ουσία των δύο σωματείων. Αυτό είναι ένα άλλο θέμα όμως. Τα σωματεία, πραγματικά, καίγονται και ανησυχούν πάρα πολύ, διότι θα χάσουν από τη Δευτέρα και μετά, το βασικό έσοδο που τους επέτρεπε να λειτουργούν. Είχαμε κάνει λόγο στο Υπουργείο για μια νομοθετική ρύθμιση, διά της οποίας θα καταβαλλόταν μια αποζημίωση χρήσης για τις δαπάνες ανέγερσης των δύο κτηρίων, δεδομένου ότι αυτές καλύφθηκαν αποκλειστικά από τα σωματεία. Δυστυχώς η ρύθμιση αυτή δεν ήρθε. Εδώ θα πω ότι χάσαμε μια πάρα πολύ καλή ευκαιρία, δεδομένου ότι χθες συζητήθηκε εδώ στην Ολομέλεια της Βουλής δικό σας νομοσχέδιο, του Υπουργείου Ναυτιλίας, σχετικά με την κύρωση σύμβασης παραχώρησης τμημάτων των δέκα λιμανιών της χώρας, μεταξύ των οποίων και του λιμένος Καβάλας, ανάμεσα στο ελληνικό δημόσιο και τους οικείους οργανισμούς λιμένος, έτσι ώστε να εκμεταλλευτεί η χώρα και αυτά τα δέκα λιμάνια, παραχωρώντας τη χρήση τους, έστω και τμηματικά, σε κάποιον υποψήφιο επενδυτή που θα προκύψει. Θα μπορούσε σε αυτό το νομοσχέδιο να έχει εισχωρήσει αυτή η ειδική διάταξη, η οποία διασφαλίζει, αν μη τι άλλο, ότι τα σωματεία θα έχουν κάποια οικονομική απολαβή για το δεδομένο ότι από Δευτέρα χάνουν το μοναδικό έσοδο που τους επέτρεπε να λειτουργούν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σας επαναλαμβάνω ότι αυτό ενδεχομένως θα το βρούμε μπροστά μας και σε πάρα πολλά λιμάνια της Ελλάδος, διότι κατά παράδοση εκεί αναπτύσσουν τις εγκαταστάσεις τους όπως κάποτε τα προπονητήριά τους, όταν ο ναυταθλητισμός, ο υγρός στίβος γινόταν στη θάλασσα. Τώρα στις άλλες εγκαταστάσεις ενδεχομένως είναι και της ΣΕΕΔΔΕ τα γραφεία σε όλη την Ελλάδα, σε όλα τα λιμάνια αρκετά σωματεία. Έτυχε τα δύο σωματεία της Καβάλας, να είναι τα πρώτα τα οποία αντιμετωπίζουν αυτή την ιδιάζουσα κατάσταση. Όμως - και το κλείνω, κύριε Πρόεδρε - το βασικό ζήτημα εδώ είναι, με κάποιον τρόπο να υπάρξει μια οικονομική κάλυψη στα σωματεία, ίσως με τον τρόπο που συζητήσαμε μαζί, δηλαδή νομοθετική ρύθμιση για αποζημίωση ένεκα πραγματοποιηθεισών δαπανών για την ανέγερση των δύο κτηρίων. Δεν τα έκτισε ο οργανισμός λιμένα, τα σωματεία τα έκτισαν στον χώρο του οργανισμού λιμένα…
Κύριε Παναγιωτόπουλε, αγαπάμε Καβάλα αλλά πρέπει να κλείσετε.
Πρέπει να το εξηγήσω, κύριε Πρόεδρε, γιατί είναι ειδικό θέμα και πολύ ειδικό και για μένα προσωπικά.
Ωραία. Κύριε Υπουργέ, ορίστε, έχετε τον λόγο.
Κύριε συνάδελφε, κύριε Παναγιωτόπουλε, υπάρχουν δύο ζητήματα. Το ένα ζήτημα είναι αυτό που εν αρχή θέσατε και σας απάντησα ότι δεν θα γίνει η απομάκρυνση αυτών των αθλητικών σωματείων από τις ήδη υπάρχουσες κτηριακές εγκαταστάσεις, διότι στη διαγωνιστική διαδικασία υπάρχει ο όρος στη σχετική προκήρυξη, ότι όποιος πάρει αυτά τα κτήρια με τη σύμβαση της μίσθωσης, θα πρέπει να κρατήσει μέσα τα γραφεία αυτών των δύο σωματείων. Ως προς το δεύτερο ζήτημα το οποίο θέσατε, πράγματι, υπάρχει ένα θέμα ότι αυτά, κύριε Πρόεδρε, τα κτήρια έγιναν με δαπάνες των ίδιων των αθλητικών σωματείων. Κατά συνέπεια προβάλλεται η αξίωση από την πλευρά των σωματείων ότι θα πρέπει να υπάρξει μια ρύθμιση, αναφορικά τουλάχιστον με τις δαπάνες ανέγερσης των δύο αυτών κτηρίων και αυτό αντιμετωπίζεται. Δεν μπορώ να σας πω τίποτε περισσότερο όχι για κανέναν άλλο λόγο αλλά διότι είναι ένα σύνθετο νομικό ζήτημα αναφορικά και σε σχέση με την κείμενη νομοθεσία και με τις αποφάσεις που μπορεί να παίρνει ο Οργανισμός Λιμένα Καβάλας όπως και ο κάθε οργανισμός. Δεν υπάρχει πρόβλημα σε άλλα λιμάνια, τουλάχιστον εξ όσων είμαι σε θέση να γνωρίζω και γνωρίζω παρόμοιο με αυτό του λιμένα Καβάλας. Όμως, θέλω να σας διαβεβαιώσω ότι στο χθεσινό νομοσχέδιο δεν ήταν δυνατόν να υπάρξει η σχετική ρύθμιση, διότι ήταν άλλο το περιεχόμενο του νομοσχεδίου. Αφορούσε σε υποπαραχωρήσεις. Εκείνο, όμως, το οποίο πρέπει να σας πω ή ακριβέστερα να επαναλάβω αυτό που είπαμε στην εξαιρετικά γόνιμη συζήτηση που είχαμε στο Υπουργείο, είναι ότι αναζητούμε συγκεκριμένο τρόπο, έτσι ώστε τα αθλητικά σωματεία που δραστηριοποιούνται στην Καβάλα και έχουν τις εγκαταστάσεις τους στο λιμάνι της Καβάλας να μην οδηγηθούν, όπως είπατε, στη διάλυσή τους. Αυτό αποτελεί μία διαβεβαίωση από τη μεριά μας και θέλω να σας πω ότι προς την κατεύθυνση αυτή εργαζόμαστε.
Προχωρούμε σε δύο επίκαιρες ερωτήσεις, στις οποίες θα απαντήσει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου. Η μία είναι η τρίτη με αριθμό 368/18-2-2019 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Παιδείας, Έρευνας και Θρησκευμάτων, με θέμα: «Η κατάσταση στον τομέα της ειδικής αγωγής και εκπαίδευσης μετά την ψήφιση του νόμου 4547/2018 για τις Νέες Δομές». Ορίστε, κύριε Δελή, έχετε τον λόγο για να αναπτύξετε την επίκαιρη ερώτηση.
Ευχαριστώ πολύ, κύριε Πρόεδρε. Δυστυχώς, κύριε Υπουργέ, οι εξελίξεις μετά την ψήφιση του ν.4547 τον περασμένο Ιούνιο, για τις λεγόμενες υποστηρικτικές δομές της εκπαίδευσης, είναι αποκαλυπτικές και επαληθεύουν δυστυχώς, όπως λέμε, πολύ γρήγορα τις αρνητικές εκτιμήσεις του ΚΚΕ γι' αυτόν τον νόμο. Η κατάργηση και τυπικά από τον Δεκέμβρη των ΚΕΔΔΥ, που, αν και με καθυστέρηση βασικά λόγω της υποστελέχωσής τους, έκαναν διάγνωση και περιέγραφαν και την ειδική δυσκολία και βεβαίως σύστηναν και το κατάλληλο σχολικό πλαίσιο για κάθε παιδί με ειδικές εκπαιδευτικές ανάγκες, αυτή η κατάργηση, λοιπόν, των ΚΕΔΔΥ από τον περασμένο Δεκέμβρη άφησε μετέωρα χιλιάδες παιδιά. Αυτήν τη στιγμή, όπως γνωρίζει, βεβαίως, πάρα πολύ καλά και το Υπουργείο έχουν παγώσει και εκκρεμούν χιλιάδες ραντεβού με τα παιδιά που περιμένουν μήνες, προκειμένου να πάρουν μια γνωμάτευση που θα εντοπίζει, αφού προηγηθεί βεβαίως μια διεπιστημονική προσέγγιση, το είδος της δυσκολίας και θα συστήνει εκείνη την αναγκαία ειδική παιδαγωγική παρέμβαση και βεβαίως και το κατάλληλο σχολικό πλαίσιο, ενώ και οι καινούργιες περιπτώσεις παιδιών που εντοπίζονται και που έχουν ανάγκη βεβαίως από μια ειδική παιδαγωγική παρέμβαση, πρακτικά αυτήν τη στιγμή πουθενά δεν μπορούν να απευθυνθούν, κύριε Υπουργέ, στο δημόσιο, αφού τα ΚΕΣΥ, αυτά τα κέντρα τα οποία αντικατέστησαν τα ΚΕΔΔΥ, αυτήν τη στιγμή είναι σε μία κατάσταση ιδιόμορφης αναμονής, προετοιμάζοντας κυρίως τα λεγόμενα «ατομικά προγράμματα για την ειδική παρέμβαση των μαθητών μέσα στο γενικό σχολείο». Ακούσαμε τις προηγούμενες μέρες τον αρμόδιο διευθυντή του Υπουργείου να μιλάει για τα εννέα επιπλέον ΚΕΣΥ. Ανακοινώθηκαν, φυσικά, και αφορούν έξι στην Αττική, δύο στη Θεσσαλονίκη και ένα στην Πάτρα. Όμως, αυτά είναι ουσιαστικά στα χαρτιά, αφού αναζητούν κτήρια για να στεγαστούν και η μόνη τους στελέχωση μέχρι στιγμής είναι οι προϊστάμενοί τους και τίποτε άλλο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σύμφωνα δε με τον Διευθυντή Ειδικής Αγωγής του Υπουργείου Παιδείας, στόχος είναι αυτά τα κέντρα, δηλαδή τα ΚΕΣΥ, να λειτουργήσουν τον ερχόμενο Σεπτέμβρη. Και πάλι σύμφωνα με τον ίδιο διευθυντή, το μόνο που πληροί τις προϋποθέσεις λειτουργίας αυτήν τη στιγμή και μπορεί να ξεκινήσει ενδεχομένως είναι το ΚΕΣΥ Ανατολικής Θεσσαλονίκης. Κοιτάξτε, κύριε Υπουργέ, μικρή σημασία έχει για μας αν θα ονομάζονται ΚΕΣΥ, αν θα ονομάζονται ΚΕΔΔΥ. Εκείνο που σας ζητάμε είναι ότι για κάθε παιδί που χρειάζεται μια ειδική παιδαγωγική παρέμβαση, γι' αυτό το παιδί θα πρέπει να υπάρχουν βεβαίως και τα έγκαιρα προαπαιτούμενά της από τον αρμόδιο, βεβαίως, κρατικό διεπιστημονικό φορέα - ασχέτως πώς θα ονομάζεται αυτός - και αυτά τα προαπαιτούμενα είναι η διεπιστημονική γνωμάτευση - επιμένουμε γνωμάτευση και όχι αξιολογική έκθεση - και μετά η υποστήριξή του στο κατάλληλο σχολικό πλαίσιο με βάση, βεβαίως, τις προσδιορισμένες ειδικές του ανάγκες.
Κύριε Δελή, ολοκληρώστε παρακαλώ.
Τελειώνω, κύριε Πρόεδρε. Με λίγα λόγια, κύριε Υπουργέ, σας ρωτάμε να μας πείτε τι θα κάνετε, ώστε να λάβουν την απαραίτητη γνωμάτευση άμεσα όλα τα παιδιά και αυτά που είναι σε αναμονή, καθώς και όλες οι νέες περιπτώσεις που εντοπίζονται, χωρίς βεβαίως να υπάρξει καμμία επιβάρυνση από τους γονείς τους. Σας ευχαριστώ πολύ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Δελή, το κόμμα σας έχει μια εμμονή με τη λέξη «άμεσα». Πριν λίγες εβδομάδες στη Βουλή λέγατε «άμεσος διορισμός είκοσι πέντε χιλιάδων εκπαιδευτικών». Προσπάθησα να ρωτήσω με ποιο σύστημα, με ποια διαδικασία, ήρθε και ο Γραμματέας του Κόμματός σας και η μόνη απάντηση που πήρα είναι να μην συνεχίσω να έχω το ύφος που έχω. Καμμία απάντηση, καμμία πρόταση. Το ίδιο κάνετε και τώρα. Προφανώς, καταψηφίσατε μαζί με τη Νέα Δημοκρατία τις νέες δομές. Διότι είμαστε πεισμένοι ότι υπάρχουν πολιτικές δυνάμεις και δυστυχώς το κόμμα σας έχει μία ροπή προς αυτήν την κατεύθυνση, όσο χειρότερα για την κοινωνία τόσο καλύτερα θεωρείται για το κόμμα. Είναι μία πολιτική κουλτούρα, την οποία δεν έχετε μόνο εσείς, αλλά έχει και η Αξιωματική Αντιπολίτευση. Οι νέοι αυτοί θεσμοί έρχονται να αντικαταστήσουν τον παλιό και έρχονται να τον αναβαθμίσουν με μία διεπιστημονική παρουσία ατόμων με διαφορετικές ειδικότητες. Όπως καλά γνωρίζετε, είμαστε η Κυβέρνηση η οποία έκανε τις περισσότερες προσλήψεις για θέματα ειδικής αγωγής. Οι μισοί αναπληρωτές καθηγητές εκπαιδευτικοί μας είναι στην Ειδική Αγωγή. Προχωράμε στην προκήρυξη των πρώτων μόνιμων προσλήψεων για την Ειδική Αγωγή. Και νομίζουμε ότι αυτές οι πρωτοβουλίες και αυτό το πλαίσιο μόνο την καταστροφολογία δεν μπορούν να επικαλούνται. Ως προς το συγκεκριμένο ερώτημά σας, είπατε και εσείς ότι υπάρχουν εννέα καινούργια ΚΕΣΥ. Τα εννέα καινούργια ΚΕΣΥ είναι 30% μία αύξηση από τα υπάρχοντα, όπως ξέρετε. Το ίδιο και ο αριθμός των ειδικών που θα απασχολείται σε αυτά. Υπάρχει μια αύξηση στις οργανικές θέσεις, στις προσλήψεις των ψυχολόγων, τις προσλήψεις όλων των ειδών ειδικευμένου προσωπικού, που είναι μία αύξηση 30%. Τώρα, είναι όλα ιδανικά; Η απάντηση είναι ότι προφανώς και δεν είναι ιδανικά. Δεν είναι ιδανικά, διότι ξέρετε ότι βρήκαμε μία κατάσταση, όχι υποστελέχωσης - κάτι πιο τραγικό από υποστελέχωση - στις νέες δημοσιονομικές δυνατότητες και κυρίως, μέσα στο νέο θεσμικό πλαίσιο προτείνουμε αυτήν την αύξηση πρόσληψης του προσωπικού και δημιουργίας αυτών των νέων κέντρων. Για δε την πίεση και τον χρόνο παραμονής στον οποίο αναφερθήκατε, πράγματι υπήρχε αυτό στα παλιά, αλλά είναι σε ένα θεσμικό πλαίσιο που το βρήκαμε έτσι και ακριβώς αυτό πάμε να βελτιώσουμε. Θα έλεγα, λοιπόν, ότι θα πρέπει να αναγνωριστεί το πολύ θετικό στοιχείο αυτής της νέας κατάστασης και με βάση αυτό, να δούμε κάποιες δυσλειτουργίες που μπορούν να βελτιωθούν. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και έξι συνοδοί εκπαιδευτικοί από το Γενικό Λύκειο Βέλου Κορινθίας. Προτού σας καλωσορίσω στη Βουλή, θέλω να σας ενημερώσω ότι σήμερα παρακολουθείτε ημέρα κοινοβουλευτικού ελέγχου. Τι σημαίνει αυτό; Σημαίνει ότι οι Βουλευτές, κυρίως της Αντιπολίτευσης, έχουν το δικαίωμα να υποβάλλουν ερωτήσεις στους Υπουργούς και έτσι μέσα στην Αίθουσα βρίσκεται ο Βουλευτής που ερωτά και ο αρμόδιος Υπουργός που απαντά. Εξ ου και βλέπετε την εικόνα αυτή στην Αίθουσα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Δελή, έχετε τον λόγο.
Ευχαριστώ, κύριε Πρόεδρε. Θα προσπαθήσω να απαντήσω στον κύριο Υπουργό Παιδείας, ο οποίος στο μεγαλύτερο μέρος της απάντησής του ουσιαστικά δεν απάντησε στα θέματα που θέσαμε με την ερώτησή μας και που είναι πάρα πολύ συγκεκριμένα. Έχουν να κάνουν με τις τεράστιες αναμονές χιλιάδων παιδιών, προκειμένου να αποκτήσουν αυτήν την πολυπόθητη γνωμάτευση, με αποτέλεσμα αρκετά από αυτά - όσα μπορούν τουλάχιστον - να καταφεύγουν στον ιδιωτικό τομέα όπου βεβαίως, όπως γνωρίζουμε όλοι, αυτά χρυσοπληρώνονται. Μας κατηγόρησε ότι έχουμε μια εμμονή στις άμεσες λύσεις. Ναι, κύριε Υπουργέ, οι λαϊκές ανάγκες δεν μπορούν να περιμένουν. Αρκετά περίμεναν τόσα χρόνια. Και αρκετά περιμένουν και τέσσερα χρόνια από την Κυβέρνησή σας. Και δεν μπορείτε να έρχεστε τέσσερα χρόνια μετά και να μας λέτε «έτσι τα βρήκαμε, τι να κάνουμε». Και τι κάνατε εσείς, δηλαδή, για να στελεχωθούν αυτά τα κέντρα που δίνουν αυτές τις γνωματεύσεις; Τίποτα απολύτως. Συνεχίσατε την ίδια πολιτική. Αυτά τα κέντρα - και μιλάω για τα ΚΕΔΔΥ - ξεκινούσαν τη λειτουργία τους στους πρώτους μήνες όχι του φθινοπώρου, αλλά του χειμώνα. Τότε στελεχώνονταν επαρκώς, με αποτέλεσμα βεβαίως να συγκεντρώνονται χιλιάδες παιδιά, τα οποία ζητούσαν να πάρουν αυτές τις γνωματεύσεις. Θα ήθελα, όμως, να πω κάτι για τα ΚΕΣΥ, τα οποία διαδέχονται τα ΚΕΔΔΥ και, όπως είπα στην αρχή, θα συντάσσουν απλώς αξιολογικές εκθέσεις και όχι γνωματεύσεις. Οι αρμοδιότητές τους αυξήθηκαν. Και πρέπει να ενημερώσουμε εδώ ότι τα ΚΕΣΥ δεν θα ασχολούνται μονάχα με την ειδική αγωγή, αλλά θα ασχολούνται και με τον σχολικό προσανατολισμό, θα ασχολούνται και με τη συμβουλευτική υποστήριξη των νέων. Διευρύνεται, δηλαδή, το πεδίο των ενδιαφερόντων τους. Παρά ταύτα, το προσωπικό τους παραμένει ίδιο, αν όχι και μειώνεται. Μεταφέρονται σε προσωποπαγείς θέσεις οι μόνιμοι εργαζόμενοι, οι λίγοι, ελάχιστοι μόνιμοι εργαζόμενοι των ΚΕΔΔΥ. Και «προσωποπαγείς θέσεις» σημαίνει πως όταν θα πάρουν σύνταξη αυτοί οι εργαζόμενοι, βεβαίως δεν θα αναπληρωθούν και καταλαβαίνουμε όλοι τι σημαίνει αυτό. Εκείνο που έχει σημασία, όμως, είναι ότι αλλάζει και η διαδικασία πρόσβασης των παιδιών με ειδικές ανάγκες σε αυτά τα ΚΕΣΥ, σε αυτά τα κέντρα συμβουλευτικής υποστήριξης, από ό,τι γινόταν μέχρι πριν στα ΚΕΔΔΥ. Όταν σε ένα γενικό σχολείο εντοπιστούν παιδιά που παρουσιάζουν δυσκολίες και χρειάζονται μια ειδική στήριξη, τότε σύμφωνα με τον νόμο που εσείς ψηφίσατε, η ομάδα εκπαιδευτικής στήριξης αυτού του σχολείου, η οποία έχει συσταθεί από το υπάρχον προσωπικό του σχολείου και χωρίς να υπάρχει τις περισσότερες φορές κάποιος ειδικός παιδαγωγός, αυτή λοιπόν η ομάδα διαμορφώνει και υλοποιεί ένα εξατομικευμένο πρόγραμμα για κάθε παιδί αποκλειστικά μέσα στο γενικό σχολείο. Το ότι αυτή η ομάδα προβλέπεται, σύμφωνα με τον νόμο, να συνεργαστεί με το ΚΕΣΥ, είναι αμφίβολο αν αυτή η συνεργασία θα έχει ουσιαστικό χαρακτήρα και λόγω φόρτου εργασίας των ΚΕΣΥ και λόγω της υποστελέχωσής τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τι έχουμε, όμως, εδώ; Έχουμε, κύριε Υπουργέ, την απαράδεκτη μετακύληση της ευθύνης για τον εντοπισμό και την επιστημονική κάλυψη των ειδικών αναγκών των μαθητών από έναν κατάλληλο κρατικό διεπιστημονικό φορέα στο γενικό σχολείο και μάλιστα στο όνομα της ένταξης και της ισότιμης αντιμετώπισης αυτών των παιδιών. Ποιων οικογενειών τα παιδιά θα πληρώσουν αυτήν την αλλαγή; Ποια παιδιά, δηλαδή, θα γίνουν ουσιαστικά πειραματόζωα; Μα, φυσικά τα παιδιά των φτωχών, των λαϊκών οικογενειών - και αυτές δεν είναι λίγες εξαιτίας της πολιτικής σας - που έχουν βεβαίως τέτοιου είδους μαθησιακές και ειδικές…
Κύριε Δελή, παρακαλώ, κλείστε.
Τελειώνω, κύριε Πρόεδρε. Και πού θα τρέχουν αυτοί; Στα νοσοκομεία ή στους ιδιώτες. Δηλαδή, έχουμε μια έμμεση παρότρυνση, μια έμμεση μάλλον μεταβολή του χαρακτήρα της ειδικής αγωγής στην ιατρικοποίησή τους. Βεβαίως, εδώ όλοι γνωρίζουμε - και δεν χρειάζεται να είναι κανείς επιστήμονας - ότι εφόσον θα έχει προηγηθεί αυτή η πρώτη αντιμετώπιση στο ίδιο το γενικό σχολείο, θα έχει χαθεί πάρα πολλές φορές ένας πολύτιμος χρόνος, ο οποίος μπορεί να αποβεί και μοιραίος για την παραπέρα εξέλιξη αυτού του παιδιού. Είναι μια παρέμβαση, η οποία βεβαίως δεν θα βασίζεται σε κανενός είδους διεπιστημονική γνωμάτευση. Με συγχωρείτε, αλλά αυτό δεν λέγεται αναβάθμιση της ειδικής αγωγής, κύριε Υπουργέ. Λέγεται υποβάθμιση. Κι έχετε τεράστια ευθύνη γι' αυτό. Θυμίζω τώρα, επειδή πολύ υπερηφανεύεστε για την πολιτική σας στην ειδική εκπαίδευση, στην ειδική αγωγή, ότι είναι η δική σας Κυβέρνηση που μετέφερε την ιδιωτική παράλληλη όχι μόνο στα γενικά σχολεία, αλλά τη μετέφερε και στα ειδικά σχολεία. Είναι στο άρθρο 28 του νόμου…
Ωραία, κλείστε τώρα σας παρακαλώ, κύριε Δελή.
Κλείνω, κύριε Πρόεδρε. Δεν έχει γίνει κανένας διορισμός και αυτήν τη στιγμή τα περισσότερα ειδικά σχολεία έχουν σοβαρότατα στεγαστικά προβλήματα συν το ότι μονάχα ένα 3%, το πολύ, των μαθητών που χρήζουν ειδικής αντιμετώπισης φοιτά στο δημόσιο.
Κύριε Υπουργέ, έχετε τον λόγο.
Πρώτα από όλα, να καλωσορίσω το σχολείο. Αν μπορείτε να μείνετε μετά, να κάνουμε μία συζήτηση στη Βουλή, μόλις τελειώσω τις υποχρεώσεις μου, μετά και την επόμενη ερώτηση, μια που είστε από το λύκειο. Θα είναι μεγάλη μου χαρά. Κύριε Δελή, τρόμαξα στην πρώτη σας ερώτηση, γιατί δεν είδα να μας κατηγορείτε ότι ιδιωτικοποιούμε τα πάντα. Ευτυχώς, το είπατε στην δευτερολογία σας και καθησύχασα τον εαυτό μου ότι το ΚΚΕ, εν πάση περιπτώσει, δεν έχει χάσει τη βασική του κριτική που λέει ότι πρώτον, για όλα φταίμε εμείς και δεύτερον, ό,τι κάνουμε είναι για να ιδιωτικοποιήσουμε τα πάντα. Κοιτάξτε, δεν λέμε «έτσι τα βρήκαμε». Λέμε «αυτά που βρήκαμε, θέλουμε να τα αλλάξουμε». Τώρα, μπορεί να έχουμε κάνει λάθη. Ειδικά σε αυτήν την περίπτωση, νομίζουμε ότι κάναμε ένα βήμα πολύ σύγχρονο και παιδαγωγικά πάρα πολύ σημαντικό. Κι αυτό είναι το ότι δώσαμε και τη δυνατότητα - αυτό που είπατε γνωμάτευση, αξιολόγηση, όλο αυτό το πράγμα - στην εκπαιδευτική κοινότητα να έχει λόγο σε αυτά. Εσείς αμφισβητείτε τη δυνατότητα να μπορεί το πρόβλημα κάποιων παιδιών με ελαφριές παθήσεις να αντιμετωπιστεί εντός του σχολείου ή πρέπει να ιατρικοποιήσουμε τα πάντα και μόλις βλέπουμε οτιδήποτε, να το στέλνουμε; Νομίζω είναι μία λάθος αντίληψη και κυρίως, δεν δίνει λόγο στους εκπαιδευτικούς. Να βρούμε καλούς τρόπους, να βρούμε αποτελεσματικούς τρόπους, συμφωνώ με όλα αυτά. Όμως, πρέπει και οι εκπαιδευτικοί να έχουν μία δυνατότητα μιας πρώτης αντιμετώπισης αυτών των προβλημάτων. Επιμένω ότι είναι μίζερη κριτική ότι δεν κάνουμε πράγματα για την ειδική εκπαίδευση. Θα σας παρακαλούσα να δείτε τους αριθμούς. Είναι η πρώτη φορά που υπάρχουν τόσες πολλές προσλήψεις, είναι η πρώτη φορά που θα γίνουν μόνιμοι διορισμοί. Αυτά είναι καλά για την κοινωνία μας. Ας μην το παραβλέπουμε και ας μη θεωρούμε ότι πίσω από όλο αυτό υπάρχει ένα σχέδιο ιδιωτικοποίησης της αντιμετώπισης αυτών των προβλημάτων. Εγώ χαιρετίζω το γεγονός ότι η ελληνική κοινωνία, με εμπιστοσύνη πια στους θεσμούς αυτούς που δημιουργούνται και στις τάσεις που διαφαίνονται από την Κυβέρνηση, έχει πια θετική αντιμετώπιση στο πώς αυτά τα παιδιά θα μπορέσουν να αντιμετωπίσουν ένα όχι εύκολο μέλλον. Σε αυτό από την πρώτη στιγμή - δεν είναι θέμα όσο είναι η συγκεκριμένη πολιτική ηγεσία του Υπουργείου Παιδείας - δείξαμε όχι μόνο μία ευαισθησία, αλλά και μία έμπρακτη συμβολή στην επίλυση αυτού του τύπου των προβλημάτων. Σας ευχαριστώ.
Συνεχίζουμε με την πρώτη με αριθμό 364/18-2-2019 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, με θέμα: «''κλειστές” και αδιαφανείς διεργασίες για το Ελληνικό Ανοιχτό Πανεπιστήμιο». Κύριε Κατσανιώτη, έχετε τον λόγο για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Θα ήθελα να καλωσορίσω κι εγώ τους μαθητές. Κύριε Υπουργέ, το τελευταίο διάστημα έχουμε γίνει μάρτυρες στην Πάτρα μιας σειράς δημοσιευμάτων, που αφορούν τη συγχώνευση μέρους ή ολόκληρου του ΤΕΙ Δυτικής Ελλάδας με το Ανοικτό Πανεπιστήμιο. Το Ανοικτό Πανεπιστήμιο στην Πάτρα έχει είκοσι χρόνια λειτουργίας, έχει σαράντα δύο χιλιάδες φοιτητές εν ενεργεία και ήδη τα τελευταία τέσσερα χρόνια έχετε δημιουργήσει αρκετά προβλήματα. Θα αναφέρω μόνο το πού φαίνονται τα προβλήματα που δημιουργήσατε: Μείωση ενδιαφερομένων φοιτητών από το 2015 μέχρι σήμερα, από τριάντα χιλιάδες αιτήσεις στις επτά χιλιάδες και μείωση των εγγεγραμμένων φοιτητών από το 2015 μέχρι σήμερα, παρά το γεγονός ότι αυξήσετε τα τμήματα. To θέμα, όμως, δεν είναι αυτό. Το θέμα είναι ότι χωρίς καμμία ενημέρωση του ιδρύματος, ο διορισμένος Πρόεδρος του Ανοικτού Πανεπιστημίου από εσάς έρχεται και ανακοινώνει την πρόθεσή του - σίγουρα κατόπιν συνεννόησης μαζί σας και χωρίς να υπάρχει κανένα ακαδημαϊκό κριτήριο - για τη συγχώνευση του Ανοικτού Πανεπιστημίου με το ΤΕΙ της Δυτικής Ελλάδας. Κύριε Υπουργέ, σε κανένα από τα δέκα Ανοικτά Πανεπιστήμια της Ευρώπης δεν υπάρχει τέτοιου τύπου συγχώνευση, δεν υπάρχει αυτού του τύπου η διπολικότητα. Και όχι μόνο αυτό, αλλά στην πρόταση του διορισμένου Προέδρου αντιδρούν όλοι οι κοσμήτορες του Ανοικτού Πανεπιστημίου. Επειδή μιλάμε για χιλιάδες ανθρώπους, επειδή μιλάμε για εκατοντάδες καθηγητές, επειδή μιλάμε για την Πάτρα, η οποία πρέπει να γίνει πόλος γνώσης, κύριε Υπουργέ, πείτε μας ξεκάθαρα: Έχετε αποφασίσει τη συγχώνευση του ΤΕΙ με το Ανοικτό Πανεπιστήμιο; Πείτε μας ξεκάθαρα ποιος είναι ο στόχος σας, τι θα γίνει το ΤΕΙ Δυτικής Ελλάδας. Είκοσι χιλιάδες φοιτητές, έξι πόλεις, πάνω από εκατόν είκοσι μόνιμα μέλη ΔΕΠ περιμένουν και αυτά τα παιδιά που ήταν εδώ…
Σαράντα, όχι εκατόν είκοσι.
Μέλη ΔΕΠ στη δυτική Ελλάδα; Εκατόν δεκαπέντε στο ΤΕΙ.
Σαράντα στο Ανοικτό Πανεπιστήμιο. Για αυτό με ρωτάτε.
Όχι, όχι. Για το ΤΕΙ Δυτικής Ελλάδας…
Μην κάνετε διάλογο, παρακαλώ. Θα απαντήσει ο Υπουργός. Συνεχίστε και κλείστε, κύριε Κατσανιώτη.
Το ΤΕΙ Δυτικής Ελλάδας που σας είπα είναι σε αναμονή. Το είπα, εκατόν τριάντα πέντε μέλη. Άρα αυτά τα παιδιά θα πρέπει να ξέρουν σε τι δημόσιο πανεπιστήμιο θα μπουν. Οι συγχωνεύσεις χωρίς κανένα ακαδημαϊκό κριτήριο δημιουργούν σύγχυση και καταστρέφουν, αντί να χτίζουν.
Κύριε Υπουργέ, έχετε τον λόγο.
Κύριε Κατσανιώτη, ξέρετε, πάρα πολλές φορές η καταστροφολογία είναι αποτέλεσμα άγνοιας. Θα μου επιτρέψετε να σας πω ότι δεν ήλθατε καλά διαβασμένος. Σας ευχαριστώ, όμως, για την επίκαιρη ερώτηση, γιατί είναι η πρώτη φορά σήμερα που το Υπουργείο Παιδείας θα πάρει επίσημη θέση για όλα αυτά που ρωτάτε. Πρώτον, ξέρετε ότι η εξ αποστάσεως εκπαίδευση, κάτι το οποίο στην Ελλάδα το έχει το Ελληνικό Ανοικτό Πανεπιστήμιο, το ΕΑΠ, συμβαδίζει με την εξέλιξη της τεχνολογίας. Εκείνο, όμως, που έχει σημασία στις μέρες μας είναι πως οτιδήποτε επιτρέπει η τεχνολογία δεν είναι υποχρεωτικά και εξ αποστάσεως εκπαίδευση. Ελπίζω να το καταλαβαίνετε. Είναι τα MOOCS, τα λεγόμενα «Massive Online Open Courses», τα οποία δεν είναι εξ αποστάσεως. Το ουσιαστικό εξ αποστάσεως είναι οι δυνατότητες διαδραστικότητας, δηλαδή είτε μέσω της τεχνολογίας - το Skype, παραδείγματος χάριν, είναι μια απλή, ας πούμε, απάντηση σ' αυτό - ή το γεγονός ότι βρίσκεται κανείς με τους καθηγητές μια φορά τον μήνα ή τον ενάμιση μήνα. Εκείνο, όμως, που έχει τεράστια σημασία είναι να δούμε ποιες είναι οι διεθνείς και ευρωπαϊκές τάσεις σήμερα. Οι διεθνείς και ευρωπαϊκές τάσεις είναι η σύγκλιση των παραδοσιακών μεθόδων με την εξ αποστάσεως διδασκαλία, είναι τα υβριδικά σχήματα. Σήμερα η μεγαλύτερη πρωτοβουλία που λαμβάνεται στην Ευρώπη είναι η δημιουργία νέων ευρωπαϊκών πανεπιστημίων, που δεν έχουν αποκλειστική αναφορά στη χωρικότητα. Η Ευρωπαϊκή Ένωση επενδύει δισεκατομμύρια γι' αυτό το εγχείρημα όπου, παραδείγματος χάριν, πανεπιστήμιο της Ρώμης, πανεπιστήμιο του Μονάχου και πανεπιστήμιο της Κοπεγχάγης θα δίνουν ενιαία πτυχία. Εδώ, λοιπόν, θα υπάρχει ένα αλληλοσυμπληρωνόμενο καθεστώς των παραδοσιακών μεθόδων και των εξ αποστάσεως. Βέβαια, δεν είναι μόνο θέμα μεθοδολογίας. Είναι και θέμα περιεχομένου, αλλά αυτό θα δημιουργήσει μια νέα κουλτούρα εκπαίδευσης. Ξέρετε, αν δείτε τα μεγάλα πανεπιστήμια που κάθε φορά τα αναφέρουμε εδώ για να τα αντιγράφουμε, όπως, παραδείγματος χάριν, είναι το Χάρβαρντ, όπως είναι η Σορβόνη, αυτά έχουν τέτοιου είδους μεθόδους, αλλά έχουμε και στην Ελλάδα. Το ΙΤΕ μαζί με τις Πανεπιστημιακές Εκδόσεις Κρήτης, που δεν είναι μία εμπορική εταιρεία, έχουν εξαιρετικές τέτοιες μεθόδους, όπως επίσης και πολλά μεταπτυχιακά προγράμματα σπουδών. Λέμε, λοιπόν, ότι τέτοιου είδους τάσεις πρέπει να μπουν και στη χώρα μας. Πρέπει η εξ αποστάσεως να μπολιαστεί με τις παραδοσιακές μεθόδους και αντίστροφα. Και πρέπει να συνειδητοποιήσουμε ότι σε όλο τον κόσμο κλείνει ένας ιστορικός κύκλος για εκείνους τους θεσμούς που αποκλειστικά προσφέρουν εξ αποστάσεως εκπαίδευση. Στη χώρα μας το ΕΑΠ, το Ελληνικό Ανοικτό Πανεπιστήμιο, είναι από τους πιο πετυχημένους θεσμούς. Θα ήταν ανόητο για μία κυβέρνηση να θέλει να τον υπονομεύσει. Αυτό δεν χρειάζεται ιδιαίτερες γνώσεις για να το καταλάβει κανείς. Το ερώτημα, όμως, είναι: Έχουμε δυνατότητες αναβάθμισης; Η σημερινή κατάσταση είναι μία κατάσταση που οδηγεί σε ένα θετικό, σύγχρονο παιδαγωγικά, αναβαθμισμένο μέλλον; Η απάντηση είναι ότι, έτσι όπως είναι, όχι. Εμείς, λοιπόν, τι λέμε; Προτείνουμε την ίδρυση στην Πάτρα ενός δεύτερου πανεπιστημίου. Σε αυτό το πανεπιστήμιο θα πάει η δομή του ΕΑΠ ως έχει και θα έχει και παραδοσιακά τμήματα. Αυτή η δομή του ΕΑΠ θα μπορέσει να αναβαθμιστεί όχι μόνο μέσω συνεργειών, αλλά και μέσω των δυνατοτήτων που θα έχει ένα πολύ μεγαλύτερο πανεπιστήμιο. Αυτή είναι η λογική. Τα μέλη ΔΕΠ, οι καθηγητές του Ανοικτού Πανεπιστημίου θα μείνουν σε αυτή τη δομή. Δεν θα πάνε πουθενά αλλού. Θα συνεχίσουν να κάνουν την ίδια δουλειά.
Τα υπόλοιπα στη δευτερολογία, κύριε Υπουργέ.
Ωραία. Σταματάω και συνεχίζουμε. Ευχαριστώ.
Κύριε Υπουργέ…
Εδώ ή θα κάνετε επίκαιρες επερωτήσεις ή επίκαιρη ερώτηση. Σας αφήνω διπλό χρόνο, γιατί είναι μόνο τέσσερις σήμερα. Εάν είχε δεκαπέντε, όπως χθες, θα είχα διακόψει και Υπουργούς και Βουλευτές πολύ νωρίτερα. Ολοκληρώστε, κύριε Υπουργέ, για ένα λεπτό, για να μην τον αφήσουμε παραπονούμενο ότι δεν άκουσε την απάντηση. Συνεχίστε, παρακαλώ, για ένα λεπτό.
Μα, έχω την αίσθηση ότι απαντάω συνέχεια σε αυτά που ρώτησε ο συνάδελφος.
Σε αυτό που ρώτησε τώρα…
Δεν άκουσα τι ρώτησε.
Όλο το ΤΕΙ ή το μισό ΤΕΙ;
Αυτό θα σας το πω στη συνέχεια, γιατί πρέπει να καταλάβετε τη συνολική μας λογική προσέγγισης στο Ελληνικό Ανοικτό Πανεπιστήμιο. Για το ΤΕΙ θα σας πω μετά. Για την ώρα μείναμε στο ότι τα μέλη ΔΕΠ θα μπορούν να συνεχίσουν να κάνουν αυτό που κάνουν.
Τον λόγο έχει ο κ. Κατσανιώτης.
Κύριε Υπουργέ, μια και μιλάμε για το ποιος είναι διαβασμένος και ποιος είναι αδιάβαστος, έχω εδώ «αδιάβαστους» - είναι όλοι «αδιάβαστοι» - κοσμήτορες του Ανοικτού Πανεπιστημίου και θα το καταθέσω στα Πρακτικά…
Υποθέτω ότι η λέξη «αδιάβαστοι» είναι εντός εισαγωγικών.
Έτσι είπε και για εμένα.
Για τα Πρακτικά το λέω.
Φυσικά. Οι «αδιάβαστοι» κοσμήτορες αναφέρουν τα δέκα Ανοικτά Πανεπιστήμια της Ευρώπης, τα οποία είναι αντίστοιχα με το Ανοικτό Πανεπιστήμιο της Πάτρας. Όλα βασίστηκαν στη λογική του Open University όταν ξεκίνησαν. Κανένα απ' αυτά δεν έχει και άλλου τύπου διδασκαλία πέρα από την εξ αποστάσεως. Δεύτερον, εσείς που είστε πολύ διαβασμένος, γιατί δεν ήρθατε από την αρχή, κύριε Υπουργέ, να πείτε ότι το ΕΑΠ θα αναβαθμιστεί, το ΤΕΙ Δυτικής Ελλάδας θα πάει εκεί; Έπρεπε να μας το εξηγήσετε από την αρχή, για να δεχτούμε όλοι ότι έχετε έναν σχεδιασμό. Τι κάνατε; Προσπαθήσατε να πάτε και να συγχωνεύσετε το ΤΕΙ Δυτικής Ελλάδας με το Πανεπιστήμιο της Πάτρας. Όταν σπάσατε τα μούτρα σας, πήγατε στο plan B. Βάλατε τον διορισμένο απ' εσάς Πρόεδρο του ΕΑΠ να το προτείνει και στην ουσία να έχουμε μπροστά μας έναν Φρανκενστάιν. Κύριε Υπουργέ, είναι πολύ σημαντικό να έχει η Πάτρα ένα δεύτερο πανεπιστήμιο. Το ΤΕΙ Δυτικής Ελλάδας - σας το είπα και πάλι - κάνει σπουδαία δουλειά. Αντί να το έχετε ως τον φτωχό συγγενή, που μία το πάτε από εδώ και μία το πάτε από εκεί, είκοσι χιλιάδες φοιτητές όμηροι, για να μη μετρήσω τις χιλιάδες φοιτητών που έχουν αποφοιτήσει, πάρτε μία θαρραλέα θέση. Το ΤΕΙ Δυτικής Ελλάδας μπορεί από μόνο του να αναβαθμιστεί και να γίνει το Πανεπιστήμιο Δυτικής Ελλάδας με τεχνολογική κατεύθυνση. Κύριε Υπουργέ, παίζετε με το μέλλον ανθρώπων. Σταματήστε αυτό το παιχνίδι «κόβω κομμάτια», κοπτοραπτική με το μέλλον των νέων παιδιών. Ξέρετε ποια είναι η διαφορά μας, και είναι μεγάλη και ουσιαστική; Εγώ πιστεύω στην αυτοδιοίκητη εκπαίδευση, εγώ πιστεύω στον δημόσιο χαρακτήρα της εκπαίδευσης. Εσείς πιστεύετε στην κρατική εκπαίδευση. Εσείς πιστεύετε στον Υπουργό που δίνει εντολές και, όπως είπε ο κ. Καρδάσης σε συνέντευξή του, ο Υπουργός θα αποφασίσει και δεν με νοιάζει τι λέτε. Αυτή είναι η διαφορά μας. Σας λέω για τελευταία φορά: Το ΤΕΙ Δυτικής Ελλάδας μπορεί πραγματικά να γίνει το Πανεπιστήμιο Δυτικής Ελλάδας με έδρα την Πάτρα και να αναπτύξει το κομμάτι της τεχνολογικής εκπαίδευσης. Σκεφτείτε το, μην το σαλαμοποιείτε, μην το κάνετε φτωχό συγγενή.
Τον λόγο έχει ο κύριος Υπουργός.
Κύριε Κατσανιώτη, αυτό το ακούω, είναι πρωτοφανές να γίνει Πανεπιστήμιο Δυτικής Ελλάδας, δηλαδή να γίνει ένα πανεπιστήμιο αυτού που κατάργησε η δική σας κυβέρνηση. Δεν ξέρω αν το θυμάστε.
Το πανεπιστήμιο;
Το Στερεάς Ελλάδας. Αυτό δεν λέτε τώρα; Αντί Στερεάς να είναι Δυτικής;
Μα, τι λέτε τώρα;
Καταλαβαίνετε τι λέτε τώρα; Αυτό είναι το πρώτο. Δεύτερον, ό,τι είπατε θα μπορούσα να το πάρω και να βάλω αντί Πάτρα, Άρτα, αντί Άρτα, Καβάλα, αντί Καβάλα, Θεσσαλία. Γιατί ακριβώς τα ίδια λέει το κόμμα σας για οτιδήποτε πάμε να κάνουμε. Εδώ έχει υπάρξει μια νέα αρχιτεκτονική στην ανώτατη εκπαίδευση. Μία αρχιτεκτονική με νέα τμήματα, με συνέργειες τμημάτων ανάμεσα στα πανεπιστήμια και ΤΕΙ - δεν είναι συγχωνεύσεις αυτά - , με νέα πανεπιστημιακά ερευνητικά κέντρα, με έναν νέο θεσμό, που είναι τα διετή προγράμματα σπουδών, που τα παιδιά από τα ΕΠΑΛ θα μπαίνουν χωρίς εξετάσεις. Αυτή είναι η νέα αρχιτεκτονική και με βάση αυτή, λοιπόν, να συζητήσουμε. Τώρα, όλη την καταστροφολογία και όλα αυτά ας τα αφήσουμε δίπλα. Δεν θα σας απαντήσω αν έσπασα τα μούτρα μου ή δεν τα σπάσαμε τα μούτρα μας στην Πάτρα. Νομίζω δεν είναι επίπεδο συζήτησης στη Βουλή αυτό. Εκείνο, λοιπόν, που λέγαμε είναι το εξής. Σε αυτή τη δομή τα μέλη ΔΕΠ θα συνεχίσουν να κάνουνε αυτά που κάνουν. Προχθές οι τέσσερις κοσμήτορες μου έστειλαν κάποιες προτάσεις αναβάθμισης του Ανοικτού Πανεπιστημίου. Τους το ζήτησα εγώ. Ενάμιση χρόνο περίμενα για αυτές τις προτάσεις. Μου τις έστειλαν κυριολεκτικά προχθές. Δημόσια δηλώνω για πρώτη φορά ότι θα κάνουμε δεκτές όλες τις προτάσεις στο σύνολό τους για την αναβάθμιση του ΕΑΠ. Ποιο είναι το πρόβλημα δεν καταλαβαίνω, λοιπόν. Τρίτον, την ερχόμενη εβδομάδα θα συζητηθεί ένα σχέδιο για τη διοίκηση αυτού του νέου πανεπιστημίου. Γιατί αυτό το νέο πανεπιστήμιο, όπως καταλαβαίνετε, θα έχει αυτές τις δύο διακριτές, αλλά αλληλοσυμπληρούμενες, λειτουργίες, γιατί στα υπόλοιπα τμήματα θα μπαίνουν τα παιδιά με τις κανονικές διαδικασίες κ.λπ.. Αυτό, όμως, θα χρειαστεί κάποιες σκέψεις για τη διοίκηση, πράγματα που πάντα κάνουμε σε αυτές τις νέες αρχιτεκτονικές, γιατί πάντα η ιστορία ενός θεσμού χρειάζεται κάποιες αναπροσαρμογές. Την ερχόμενη εβδομάδα, λοιπόν, θα υπάρχει μία τέτοια πρόταση. Τώρα, τι θα γίνει με τα τμήματα των ΤΕΙ κ.λπ.; Θα ακολουθήσουμε αυτό που ακολουθούμε παντού. Προτάσεις από τα κάτω. Αυτό έχουμε κάνει. Το αντίστροφο, δηλαδή. Το Υπουργείο δεν έχει πάρει ούτε μία πρόταση η οποία δεν έχει έρθει από κάτω. Δεν έχει ξαναγίνει από το 1974 και μετά. Προτάσεις που έρχονται από επιτροπές, που τα ίδια τα ιδρύματα προτείνουν, με ακαδημαϊκό χαρακτήρα, γίνεται συζήτηση στις συγκλήτους κ.λπ., χωρίς ούτε ένα προεδρικό διάταγμα, που δεν θα το πάρει είδηση κανένας, στη Βουλή και ανοικτά όλα, όλες αυτές οι εκθέσεις. Και βεβαίως αυτό δημιουργεί πολλές φορές και αντιθέσεις, διαφορετικές απόψεις, διαφορετικές απόψεις που λύνονται και διαφορετικές απόψεις που παραμένουν. Τι να κάνουμε, η δημοκρατία αυτά έχει. Εμείς είμαστε πολύ χαρούμενοι, διότι ολοκληρώνουμε μέχρι το τέλος Μαρτίου που θα ψηφίσουμε στη Βουλή για όλα τα ιδρύματα της χώρας μας αυτή τη νέα αρχιτεκτονική και, όπως είπε - νομίζω - κάποιος συνάδελφος από τη δική σας παράταξη, όλο αυτό έγινε χωρίς να ανοίξει μύτη. Έγινε χωρίς να ανοίξει μύτη, σε αντίθεση με το σχέδιο «ΑΘΗΝΑ», ακριβώς επειδή σεβαστήκαμε τις επί της ουσίας από κάτω και ακαδημαϊκές διαδικασίες. Κάναμε λάθη; Είμαι σίγουρος ότι σ' έναν χρόνο μπορεί να πούμε ότι εκείνο το πράγμα πρέπει να αλλάξει προς αυτή την κατεύθυνση ή την άλλη. Πάντως, τώρα έχει μια υγιή δυναμική. Δώσαμε εκατόν πενήντα θέσεις γι' αυτό το εγχείρημα και στη Σύνοδο των Πρυτάνεων θα ανακοινώσουμε τη δημιουργία πολλών περισσότερων θέσεων και χρημάτων. Σας ευχαριστώ πολύ.
Προχωρούμε στην τελευταία ερώτηση, στην οποία θα απαντήσει ο Υπουργός Εσωτερικών κ. Αλέξανδρος Χαρίτσης. Είναι η τρίτη με αριθμό 372/18-2-2019 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Άμεση αποκατάσταση των ζημιών που προκλήθηκαν από τις καταστροφικές πλημμύρες στον Νομό Χανίων, Ρεθύμνου και περιοχές του Νομού Ηρακλείου και στήριξη και αποζημίωση των πληγέντων». Κύριε Συντυχάκη, έχετε τον λόγο.
Ευχαριστώ, κύριε Πρόεδρε. [[Στο σημείο αυτό ο Υπουργός Εσωτερικών κ. Αλέξης Χαρίτσης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, έγιναν μεγάλες καταστροφές στο νησί, βγήκε κυριολεκτικά «λαβωμένο» απ' αυτή την ιστορία. Δεκάδες αποκλεισμένα χωριά, σπίτια σε κίνδυνο από κατολισθήσεις, κατεστραμμένοι επαρχιακοί οδικοί άξονες και ο βόρειος οδικός άξονας από την Κίσσαμο μέχρι και τη Χερσόνησο Ηρακλείου, κατεστραμμένο το αγροτικό δίκτυο και άλλες υποδομές, όπως γέφυρες. Το ίδιο και πολλά σπίτια, που βρέθηκαν χωρίς ηλεκτρικό ρεύμα και νερό. Συγκεκριμένα, στις βασικές πληγείσες περιοχές είναι ο Νομός Χανίων, που στο σύνολό του, και ιδιαίτερα στους Δήμους Πλατανιά και Κισσάμου, από τα εννιακόσια χιλιόμετρα επαρχιακής οδού τα πεντακόσια είναι κατεστραμμένα. Στον εθνικό δρόμο, στο ύψος του Σταλού και στην οδό Μαλινδρέτου, που είναι παράλληλος δρόμος του εθνικού δρόμου, στον οικισμό του Κάτω Σταλού υπάρχουν κατολισθήσεις από τις πρώτες έντονες βροχοπτώσεις της Πρωτοχρονιάς. Όγκοι χωμάτων, ογκόλιθοι, δένδρα έχουν πέσει, σπίτια αιωρούνται και είναι έτοιμα να καταρρεύσουν και να σκοτωθούν και άνθρωποι. Οι κάτοικοι διαμαρτύρονται για την αδιαφορία της πολιτείας. Ο ένας ρίχνει στον άλλο την ευθύνη: Δήμος, Περιφέρεια, Κυβέρνηση. Μόλις χθες πληροφορήθηκα ότι ο δήμος έκανε στροφή 180 μοιρών στη συμπεριφορά του και στο Δημοτικό Συμβούλιο χθες αποφάσισε να πάρει μέτρα επί της οδού Μαλινδρέτου, εκεί που μέχρι χθες έλεγε «δεν θα πληρώσω εγώ τη νύφη για τις ευθύνες άλλων». Κάλλιο αργά, παρά ποτέ. Προϋπόθεση είναι, όμως, η άμεση χρηματοδότηση από το Υπουργείο, προκειμένου να προχωρήσουν αυτά τα έργα, για να μη μείνουν ως σχέδιο. Μόλις πριν από τρεις ημέρες, μετά από ενάμιση μήνα, το Υπουργείο σας έστειλε έγγραφο στην αποκεντρωμένη διοίκηση, στην περιφέρεια, στον Δήμο Χανίων και τους παρακαλεί για τις ενέργειές τους. Τρεις γραμμές είναι. Ούτε τρεις. Αυτή είναι η βοήθεια, δυστυχώς, που έχετε προσφέρει μέχρι σήμερα. Η δε περιφέρεια σφυρίζει αδιάφορα. Θα καταθέσω τα πρακτικά του ιστορικού εγγράφου σας, αλλά και εξακόσιες πενήντα υπογραφές των κατοίκων Σταλού Ελληνικού του Δήμου Χανίων και τα κείμενα διαμαρτυρίας τους. Τα καταθέτω στα Πρακτικά. [[Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από το 2001- παρακαλώ! - είναι οι διαμαρτυρίες τους. Προφανώς, δεν είναι μόνο δική σας ευθύνη, είναι και των προηγούμενων κυβερνήσεων, για να ακριβολογούμε. Μεταφέρουν με αυτόν τον τρόπο την αγανάκτησή τους για την αδιαφορία της πολιτείας. Νομός Ρεθύμνου, Δήμος Αμαρίου, έχει πάρα πολλές ζημιές στο δημοτικό δίκτυο αλλά και στην αγροτική οδοποιία. Νομός Ηρακλείου με ελαφρότερες ζημιές, αλλά καθόλου αμελητέες. Την Πρωτοχρονιά είχαμε πλημμύρες στην περιοχή Παλαιοκάστρου του Δήμου Μαλεβιζίου. Οι τεράστιες καταστροφές από τις πλημμύρες είχαν αυτή τη φορά το τραγικό αποτέλεσμα, κύριε Πρόεδρε, τεσσάρων νεκρών στην περιοχή της Μεσσαράς Ηρακλείου, που παρασύρθηκαν από τα ορμητικά νερά του Γεροποτάμου, διασχίζοντας τον δρόμο. Σε αυτή την περιοχή υπάρχουν πέντε - έξι τέτοιοι δρόμοι που διασχίζουν το ποτάμι, δεν υπάρχει σήμανση, δεν υπάρχουν προστατευτικά μέτρα, ούτε υποδομές ούτε γέφυρες. Το ίδιο και το οδικό δίκτυο στην Πόμπια προς τους Καλούς Λιμένες, όπου ο δρόμος σκίστηκε στη μέση με την Κοινότητα Πηγαϊδακίων να έχει πνιγεί τουλάχιστον δυο φορές, χωρίς κανείς, στην κυριολεξία, να αναλαμβάνει την ευθύνη. Φυσικά, οι ζημιές που υπέστησαν οι αγροτοκτηνοτρόφοι - δεν είναι δικό σας θέμα, είναι του Υπουργείου Γεωργίας - προφανώς πρέπει να καταγραφούν και να αποζημιωθούν για τη φυτική και ζωική παραγωγή στο 100% της ζημιάς. Σας ρωτάμε, λοιπόν, κύριε Υπουργέ: Τι μέτρα προτίθεται να πάρει η Κυβέρνηση άμεσα, ώστε, πρώτον, να κηρυχθούν στο σύνολό τους ο Νομός Χανίων - όχι μερικώς, αλλά στο σύνολό του - και ο Δήμος Αμαρίου Ρεθύμνου σε κατάσταση εκτάκτου ανάγκης; Τι μέτρα προτίθεται να πάρει η Κυβέρνηση άμεσα, ώστε να παρθούν έκτακτα μέτρα για τον δρόμο Πόμπιας - Πηγαϊδάκια, Καλών Λιμένων και τι μέτρα αντιπλημμυρικής θωράκισης της κοινότητας Πηγαϊδακίων προτίθεται να πάρει σε συνεννόηση με περιφέρεια και δήμο; Δεύτερον, τι μέτρα προτίθεται να πάρει η Κυβέρνηση άμεσα, ώστε να αποκατασταθούν στο σύνολό τους οι ζημιές στην εθνική οδό και στο επαρχιακό δίκτυο του νησιού, να δοθούν άμεσα στην κυκλοφορία και να γίνουν μελέτες υποστήριξης του εδάφους; Τι μέτρα προτίθεται να πάρει η Κυβέρνηση άμεσα, ώστε να αποζημιωθούν οι πληγέντες, απαλλάσσοντας τους από δημοτικά τέλη, ΕΝΦΙΑ, εφορίες, τράπεζες και να αναγνωριστούν οι ζημιές των αγροτοκτηνοτρόφων και να αποζημιωθούν στο 100%; Τέλος, τι μέτρα προτίθεται να πάρει η Κυβέρνηση άμεσα, ώστε να διασφαλιστούν οι ζωές και οι κάτοικοι της περιοχής και να υλοποιηθούν χωρίς καμμία καθυστέρηση όλα τα αναγκαία αντιπλημμυρικά έργα, τα απαραίτητα έργα διάνοιξης εμβάθυνσης των ποταμών, διευθέτησης…
Κύριε Συντυχάκη, μην κάνουμε γενική ανάπλαση της Κρήτης τώρα.
Ολοκλήρωσα, κύριε Πρόεδρε. Αντιλαμβάνεστε ότι το θέμα αφορά όλη την Κρήτη. Δεν είναι ένα επιμέρους μεμονωμένο θέμα. Είχαμε και τέσσερις νεκρούς. Το λέω αυτό, κύριε Πρόεδρε, γιατί επίκεινται άσχημες καιρικές συνθήκες.
Ε, κτυπήστε ξύλο, κύριε συνάδελφε. Μην το μελετάτε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα χρησιμοποιήσω και τον χρόνο της δευτερολογίας μου.
Δεν υπάρχει θέμα. Συζητάμε την τελευταία ερώτηση. Θα υπάρξει ανοχή και σε εσάς και στον κ. Συντυχάκη.
Κύριε Συντυχάκη, κατ' αρχάς, να σας ευχηθώ και καλή επιτυχία, μιας και έχει ανακοινωθεί ότι θα είστε και υποψήφιος περιφερειάρχης στην Κρήτη. Κύριε συνάδελφε, στην απάντησή μου θα σας καταθέσω κάποια στοιχεία, τα οποία ελπίζω ότι θα σας είναι χρήσιμα και για την δουλειά την οποία θα κάνετε εν όψει των περιφερειακών εκλογών. Πράγματι, το τελευταίο διάστημα είχαμε στις περιοχές, τις περιφερειακές ενότητες που αναφερθήκατε μεγάλες καταστροφές. Έχω ξαναπεί στη Βουλή, σε απάντησή μου σε αντίστοιχη ερώτηση, ότι αυτό το οποίο πρέπει να συζητάμε σε τέτοιες περιπτώσεις είναι οι δύο κλίμακες παρέμβασης: Η πρόληψη και η αντιμετώπιση. Εμείς, όπως αντιλαμβάνεστε, ως Υπουργείο Εσωτερικών, κυρίως, είμαστε επιφορτισμένοι με το δεύτερο, με την έγκαιρη, δηλαδή, αντιμετώπιση όταν προκαλείται ένα τέτοιο φαινόμενο. Θα σας πω, όμως, και κάποια πράγματα που έχουμε κάνει, σε σχέση με την πρόληψη και με παρεμβάσεις, οι οποίες θα βοηθήσουν στο να μπορούν οι τοπικές κοινωνίες να είναι πιο καλά προετοιμασμένες να αντιμετωπίζουν τέτοια φαινόμενα. Μιλήσατε για έγγραφα του Υπουργείου. Μιλήσατε και για την ανάγκη αποζημιώσεων. Προφανώς,. πρέπει να δοθούν αποζημιώσεις. Βεβαίως, το Υπουργείο Εσωτερικών - επιτρέψτε μου να το πω αυτό - δεν μπορεί να παρέμβει στο ποιος δρόμος θα ανοίξει και ποιος δρόμος δεν θα ανοίξει. Αυτά είναι ζητήματα, τα οποία θα τα λύσει η τοπική αυτοδιοίκηση, ο οικείος δήμος και η περιφέρεια. Αυτό το οποίο εμείς οφείλουμε να κάνουμε ως προς την αντιμετώπιση τέτοιων φαινόμενων είναι πάρα πολύ γρήγορα να ανταποκριθούμε στα αιτήματα της αυτοδιοίκησης και στην παροχή χρηματοδότησης εκεί που χρειάζεται. Πράγματι, στη συγκεκριμένη περίπτωση, κύριε Συντυχάκη, αυτό ακριβώς έγινε. Και θα μιλήσω με στοιχεία. Θα σας πω, λοιπόν, ότι στα τελευταία φαινόμενα που είχαμε, σε ελάχιστα εικοσιτετράωρα, προχωρήσαμε στην παροχή έκτακτων οικονομικών ενισχύσεων που κρίθηκαν απαραίτητες για την αποκατάσταση βασικών υποδομών, τις οποίες βεβαίως θα τις αποκαταστήσει η αυτοδιοίκηση Α΄ και Β΄ βαθμού στις συγκεκριμένες περιοχές. Πιο συγκεκριμένα, στις 8 Φεβρουαρίου αποδόθηκε στον Δήμο Αγίου Βασιλείου Ρεθύμνης ποσό ύψους 120.000 ευρώ. Στις 18 Φεβρουαρίου στον Δήμο Πλατανιά Χανίων, που εκεί πράγματι είχαμε πολύ μεγάλη καταστροφή, όπως πληροφορήθηκα, μιας και μίλησα και με τους τοπικούς παράγοντες, αποδόθηκε ποσό ύψους 600.000 ευρώ. Αυτό έγινε πριν από λίγες μέρες, μέσα στη βδομάδα που διανύουμε. Στις 21 Φεβρουαρίου αποδόθηκε στον Δήμο Κίσσαμου Χανίων ποσό ύψους 500.000 ευρώ. Επίσης, στις 21 Φεβρουαρίου, μόλις χθες δηλαδή, κατατέθηκε σχετικό αίτημα και από τον Δήμο Καντάνου Σελίνου Χανίων. Βεβαίως, και αυτό, όπως και τα προηγούμενα, σας πληροφορώ ότι θα εξεταστεί πάρα πολύ γρήγορα από τις υπηρεσίες του Υπουργείου μας. Συνολικά να σας ενημερώσω ότι για τις Περιφερειακές Ενότητες Χανίων, Ρεθύμνης και Ηρακλείου μόνο μέσα στο 2019, δηλαδή σε λιγότερο από δύο μήνες, έχουν δοθεί για την αποκατάσταση υποδομών από θεομηνίες ποσά που φτάνουν στα 2.060.000 ευρώ. Για να έχετε και μία αίσθηση των μεγεθών, το αντίστοιχο ποσό το 2017 για το σύνολο της χρονιάς ήταν 2.460.000 ευρώ για τις συγκεκριμένες περιφερειακές ενότητες. Και για το 2018 ήταν 3.430.000 ευρώ. Ήδη, δηλαδή σε λιγότερο από δύο μήνες - γιατί, βεβαίως, δυστυχώς είχαμε και αυτά τα ακραία φαινόμενα τις τελευταίες ημέρες - έχουμε προχωρήσει σε αυτές τις χρηματοδοτήσεις. Θα καταθέσω στα Πρακτικά και τον σχετικό πίνακα για να δείτε αναλυτικά και ανά δήμο αλλά και περιφερειακή ενότητα, ποιες είναι αυτές οι χρηματοδοτήσεις, οι οποίες έχουν δοθεί και το 2017 και το 2018 και ήδη τους πρώτους μήνες του 2019. Συνακόλουθα με αυτό, για την αντιμετώπιση των προβλημάτων λειψυδρίας που προκλήθηκαν ή και επιδεινώθηκαν από αυτές τις φυσικές καταστροφές αποδόθηκε στις 19 Φεβρουαρίου, πριν από τρεις μέρες, δηλαδή, στον Δήμο Αμαρίου Ρεθύμνης ποσό ύψους 200.000 ευρώ και στον Δήμο Αποκορώνου Χανίων ποσό 130.000 ευρώ. Θα τα δώσουμε αυτά τα στοιχεία, λοιπόν, και πάλι για να τα έχετε στη διάθεση σας. Είναι πλήρη στοιχεία για το τι ακριβώς έχει δοθεί από χρηματοδοτήσεις για την αντιμετώπιση για την αποκατάσταση.
Πριν φύγετε, να τα καταθέσετε στα Πρακτικά για να μπορέσει να τα πάρει ο κ. Συντυχάκης.
Βεβαίως, τα έχω εδώ για να τα καταθέσω στα Πρακτικά. Μιλήσαμε, όμως, για την πρόληψη και εδώ, επιτρέψτε μου να πω, ότι χθες κάναμε κάποιες ανακοινώσεις από το Υπουργείο Εσωτερικών για τα προγράμματα «ΦΙΛΟΔΗΜΟΣ», τα οποία γνωρίζετε και εσείς πάρα πολύ καλά ότι απευθύνονται στους φορείς αυτοδιοίκησης και κυρίως τους δήμους. Χθες, λοιπόν, ανακοινώσαμε ότι ξεπεράσαμε σε προϋπολογισμό των προγραμμάτων αυτών, κυρίως για έργα τοπικών υποδομών, τα 2 δισεκατομμύρια ευρώ. Θεωρώ ότι είναι μια πάρα πολύ σημαντική εξέλιξη, μιας και μέσα σε επτά μήνες από την έναρξη των προγραμμάτων φτάσαμε σε αυτό το πολύ υψηλό ποσό. Κυρίως αφορά - επαναλαμβάνω - έργα ύδρευσης, αποχέτευσης και ξεκινήσαμε και τα αντιπλημμυρικά έργα, τα οποία είναι πάρα πολύ σημαντικά για περιοχές σε όλη τη χώρα, όπως βεβαίως και στην Κρήτη, εκεί που υπάρχουν πολύ σημαντικά προβλήματα, με έργα τα οποία, επιτρέψτε μου να το πω, κατά τη γνώμη μου, θα έπρεπε να έχουν υλοποιηθεί εδώ και πάρα πολλά χρόνια σε πολλές περιοχές της χώρας μας. Συγκεκριμένα για την περιοχή την οποία συζητάμε, θα το καταθέσω και αυτό σε σχετικό πίνακα, δεν χρειάζεται να το σημειώνετε, στον άξονα υποδομών ύδρευσης έχουν ενταχθεί στο πρόγραμμα «ΦΙΛΟΔΗΜΟΣ» από τους δήμους των Περιφερειακών Ενοτήτων Χανίων, Ρεθύμνης και Ηρακλείου έργα συνολικού προϋπολογισμού 45 εκατομμύρια ευρώ. Στον άξονα υποδομών αποχέτευσης έχουν ενταχθεί στις ίδιες περιφερειακές ενότητες έργα με προϋπολογισμό 37 εκατομμύρια ευρώ και στον άξονα υποδομών αγροτικής οδοποιίας έργα με προϋπολογισμό περίπου 8 εκατομμύρια ευρώ, ενώ ξεκίνησε και το πρόγραμμα για την αντιπλημμυρική προστασία και περιμένουμε - και με την ευκαιρία της σημερινής σας ερώτησης απευθύνω κάλεσμα και προς τους δήμους, καθώς ήδη έχουμε στείλει και σχετική εγκύκλιο - να καταθέσουν τις προτάσεις τους για το πρόβλημα της αντιπλημμυρικής προστασίας. Ευχαριστώ, κύριε Πρόεδρε.
Τα υπόλοιπα στη δευτερολογία σας. Κύριε Συντυχάκη, έχετε τον λόγο.
Κύριε Πρόεδρε, οι καταστροφές προφανώς δεν ήταν κάτι το αναπάντεχο, ούτε ήταν αποτέλεσμα μόνο των καιρικών φαινομένων, που βεβαίως ήταν ακραία. Η ευθύνη της Κυβέρνησης, αλλά και όλων των «ποδαριών» - να το έλεγα έτσι - του κεντρικού κράτους, όπως είναι οι περιφέρειες και οι δήμοι, πρέπει ενιαία και σε συνεργασία να αντιμετωπίζουν το σύνολο των προβλημάτων που προκύπτουν, ακόμα και να σχεδιάζουν. Άρα λοιπόν, έχουν ευθύνη και στα θέματα της πρόληψης και στα θέματα της αντιμετώπισης. Και να μην πετάει ο ένας το μπαλάκι στον άλλον. Θα σας πω γιατί το λέω. Το προηγούμενο διάστημα υπήρξε μία απίστευτη κόντρα για το ποιος έχει την ευθύνη για τον βόρειο οδικό άξονα. Την έχει η Κυβέρνηση; Την έχει η περιφέρεια; Ή στην περίπτωση του οικισμού Σταλού, την έχει η περιφέρεια, η Κυβέρνηση ή ο δήμος; Δεν το γνωρίζετε αυτό; Αν δεν το γνωρίζετε πρέπει να το πληροφορηθείτε. Μάλιστα ο δικός σας χρησμένος υποψήφιος περιφερειάρχης, ο κύριος Αρναουτάκης, επιρρίπτει σοβαρότατες ευθύνες εσάς, όπως και στην Κυβέρνηση βεβαίως. Και ο κ. Σπίρτζης του πετάει το γάντι και του λέει: «Όχι, δεν έχουμε εμείς την ευθύνη ως Κυβέρνηση, την έχετε εσείς». Και η αλήθεια είναι ότι από το 2006 η Νέα Δημοκρατία έχει περάσει την ευθύνη κάποιων έργων στην περιφέρεια, όπως για τη συντήρηση του βόρειου οδικού άξονα, και το επεκτείνει το ΠΑΣΟΚ στην πορεία. Ενώ, για παράδειγμα, μεγαλύτερες δραστηριότητες και παρεμβάσεις στον βόρειο οδικό άξονα έχει η Κυβέρνηση. Λοιπόν, «άρμεγε και κούρευε» που λέμε στην Κρήτη. Άντε να βρεις τώρα ποιες είναι οι ελαφρότερες ζημιές ή οι μεγαλύτερες ζημιές και ποιος έχει την ευθύνη για αυτά τα ζητήματα. Το ζήτημα είναι, όμως, ότι εδώ κινδυνεύει κόσμος. Αυτό είναι το πρόβλημα. Εγώ δεν σας τα λέω για κανέναν άλλο λόγο, τα λέω διότι αυτά αποτελούν τροχοπέδη στην άμεση αντιμετώπιση των προβλημάτων. Και από αυτή την άποψη, έχετε ευθύνη στο σύνολό σας. Δεύτερον, πετσοκόψατε, δεν στηρίξατε τα ζητήματα της υποχρηματοδότησης που αφορούν την κατασκευή κατάλληλων αντιπλημμυρικών έργων. Υπήρξε αδιαφορία όσον αφορά την έλλειψη των υποδομών για την προστασία από τα φυσικά φαινόμενα και γενικώς ακολουθήθηκε μια περιφρονητική στάση. Μου αναφέρατε εδώ πέρα πριν από λίγο τα ποσά που έχετε δώσει. Να σας πω κάτι; Δεν θα διαφωνήσω, δεν έχω κανέναν λόγο να διαφωνήσω για τα ποσά που αναφέρατε. Πόσο εκτείνεται η ζημιά από τις καταστροφές στον Νομό Χανίων μόνο; Πέστε μου. Σε μια πρώτη εκτίμηση είναι 50 εκατομμύρια ευρώ και σε δεύτερη φάση 100 εκατομμύρια ευρώ. Τι σχέση έχει αυτό το ποσό τώρα που σας λέω με τα ποσά που εσείς αναλύσατε προηγουμένως; Στον Δήμο Πλατανιά λέτε ότι είναι 600.000 ευρώ, στην Κίσσαμο και τα λοιπά. Οι ζημιές είναι πολλαπλάσιες σε κόστος. Πώς, λοιπόν, θα ανταποκριθούν αυτοί οι δήμοι, όταν συνεχώς τους υποχρηματοδοτείτε και απλώς στην πορεία τούς πετάτε κάποια ψίχουλα, αισθανόμενοι κιόλας και την υποχρέωση ότι πρέπει ο κόσμος - εν πάση περιπτώσει - να σας πει και «μπράβο»; Για τον Σταλό, όμως, δεν μου είπατε κάτι. Κινδυνεύει ο κόσμος να σκοτωθεί. Είναι ευθύνη του δήμου - εννοώ για τον οικισμό - αλλά - προσέξτε! - πρέπει να επισπεύσετε τις διαδικασίες, πρέπει να το ελέγξετε, πρέπει να πιέσετε στην κατεύθυνση και τον δήμο να προχωρήσει στα έργα, να δώσετε τη χρηματοδότηση στον Δήμο Χανίων, γιατί δεν αναφέρετε κάτι για τη χρηματοδότηση στον Δήμο Χανίων. Πρέπει και εκεί να υπάρξει χρηματοδότηση. Εν πάση περιπτώσει, η πολιτική της Κυβέρνησης κατά την άποψή μας έχει οδηγήσει στο να κινδυνεύουν ζωές, οικογένειες, να χάνονται οι κόποι μιας ζωής. Και υπάρχουν οι ανεπάρκειες, όπως είπαμε, των τεχνικών έργων, οι καταπατήσεις, η ανεξέλεγκτη και άναρχη δόμηση, ο ανύπαρκτος καθαρισμός των ρεμάτων, η έλλειψη συντήρησης επαρχιακού οδικού δικτύου. Και ξέρετε ότι όλη αυτή η εγκατάλειψη οδηγεί, όταν έρθει η κρίσιμη στιγμή, στο να εκτιμούμε πολλαπλάσια το κόστος αυτής της ζημιάς από ό,τι αν είχαν παρθεί μέτρα πρόληψης και αντιμετώπισης αυτών των φαινομένων. Από αυτή την άποψη, το κριτήριο της ανάπτυξης που επιτάσσει το κεφάλαιο, που υπηρετεί το κράτος σε όλη την κλίμακά του - και όλες οι πολιτικές δυνάμεις - πρέπει να αποτελέσει κριτήριο για τον κόσμο που θα πάει στις κάλπες σε όλα τα επίπεδα, ο οποίος πρέπει να πληρώσει με το αντίστοιχο τίμημα όλους αυτούς που σήμερα ευθύνονται και δεν του επιλύουν τα προβλήματα. Ευχαριστώ.
Ορίστε, κύριε Υπουργέ, έχετε τον λόγο.
Κύριε Συντυχάκη, πραγματικά δεν κατανοώ γιατί ενώ καταθέσατε μια επίκαιρη ερώτηση - και μάλιστα είναι επίκαιρη με όλη τη σημασία της λέξης, γιατί πράγματι είχαμε τις τελευταίες μέρες σημαντικές καταστροφές - και ξεκινήσαμε μια συζήτηση για αυτό το ζήτημα, μπλέκετε άλλα ζητήματα, βάζετε το θέμα του ΒΟΑΚ. Αν θέλετε, καταθέστε μια ερώτηση στο αρμόδιο Υπουργείο. Είμαι βέβαιος ότι θα υπάρχουν πειστικές απαντήσεις από τον αρμόδιο Υπουργό για το τι συμβαίνει με το θέμα του ΒΟΑΚ. Να μείνουμε στο θέμα μας. Να μείνουμε στο θέμα των φυσικών καταστροφών. Εγώ σας μίλησα και για τα δύο επίπεδα της παρέμβασης την οποία κάνουμε. Και ως προς την πρόληψη, όσον αφορά αυτά τα προγράμματα, για τα οποία, μιας και θα είστε και υποψήφιος περιφερειάρχης, απευθυνθείτε στους δημάρχους της Κρήτης να σας πουν κατά πόσον τα αντιμετωπίζουν θετικά και βοηθούν στο να αποκατασταθούν οι τοπικές υποδομές, οι οποίες πράγματι όλα τα προηγούμενα χρόνια είχαν αφεθεί στην τύχη τους. Και αναφέρομαι στα προγράμματα του Υπουργείου Εσωτερικών, τα προγράμματα «ΦΙΛΟΔΗΜΟΣ», ως προς την πρόληψη. Και ως προς την αντιμετώπιση των καταστροφών, αναφέρθηκα σε συγκεκριμένα ποσά σε συγκεκριμένους δήμους και με συγκεκριμένες ημερομηνίες που δόθηκαν το τελευταίο διάστημα, τις τελευταίες ημέρες, μέσα στη βδομάδα που διανύουμε, ελάχιστες μέρες μετά την καταστροφή. Πρώτη φορά δίνονται ποσά, χρήματα για την αποκατάσταση ζημιών τόσο γρήγορα, με τόσο μεγάλη ταχύτητα, μετά βεβαίως από τα αιτήματα. Και αυτό σας το είπα και στην πρωτολογία μου, δεν δίνουμε λεφτά δεξιά και αριστερά, έτσι απλώς για να κλείσουμε στόματα. Τα λεφτά δίνονται μετά από συγκεκριμένα αιτήματα των δήμων οι οποίοι έχουν πληγεί. Άρα, αν υπάρχει κάποιος δήμος - επειδή αναφερθήκατε σε αυτό - ο οποίος δεν έχει λάβει χρηματοδότηση, προφανώς αυτό οφείλεται στο γεγονός ότι δεν έχει κατατεθεί ακόμα κάποιο αίτημα από τη μεριά του. Και επιτέλους, νομίζω ότι πρέπει να συνεννοηθούμε και μιας και θα εμπλακείτε και στον χώρο της αυτοδιοίκησης: κεντρικό κράτος, Α΄ βαθμός της αυτοδιοίκησης. Κάθε επίπεδο της διοίκησης πρέπει επιτέλους σε αυτή τη χώρα να αναλάβει λίγο και τις ευθύνες του. Δεν μπορεί πάντα να κοιτάμε προς το «κακό» κράτος, όταν ζητάμε κάτι, αλλά όταν λαμβάνουμε αυτό το οποίο ζητάμε, μετά να μην αναλαμβάνουμε και τις ευθύνες μας - και ως αυτοδιοίκηση μιλώ - για την εκπλήρωση των υποχρεώσεών μας. Και στη συγκεκριμένη περίπτωση, βεβαίως, η αυτοδιοίκηση καλείται, πρέπει - και έχετε δίκιο στο σημείο αυτό, θα παρακολουθούμε και εμείς την εξέλιξη των σχετικών εργασιών - να κάνει τη δουλειά της και να αποκαταστήσει τις ζημιές και τις χρηματοδοτήσεις τις οποίες διασφαλίσαμε τις τελευταίες ημέρες. Ευχαριστώ πολύ.
Αρκεί και το κεντρικό κράτος, κύριε Υπουργέ, να δίνει τα χρήματα που προβλέπει το Σύνταγμα και οι συμφωνίες προς την αυτοδιοίκηση, γιατί έχει γίνει ο σάκος του μποξ διαχρονικά. Θυμάμαι όταν ήμουν πρόεδρος στην ΚΕΔΚΕ το πρόγραμμα «ΕΛΛΑΔΑ» του κ. Ραγκούση, τα 4 δισεκατομμύρια ευρώ, που έχουν χαθεί κάπου μεταξύ του Υπουργείου του τότε και της ΚΕΔΕ. Για μην ξεχνιόμαστε. Ολοκληρώθηκε η συζήτηση των επικαίρων ερωτήσεων. Γίνεται γνωστό στο Σώμα ότι παρακολουθούν τη συνεδρίασή μας δεκαεπτά μαθήτριες και μαθητές από το 7ο Δημοτικό Σχολείο Μεταμόρφωσης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.25΄ λύεται η συνεδρίαση για την προσεχή Δευτέρα 25 Φεβρουαρίου 2019 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.